

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | **Nr.5** | 2025. gada 24. aprīlī |

**27.**

**Par darbinieka darba tiesisko attiecību turpināšanu Ikšķiles vidusskolas direktora amatā**

Saskaņā ar Izglītības likuma 17. panta trešās daļas 2. punktu pašvaldība pieņem darbā un atbrīvo no darba tās padotībā esošo vispārējās izglītības iestāžu, tai skaitā speciālo izglītības iestāžu, profesionālās izglītības iestāžu, interešu izglītības iestāžu un profesionālās ievirzes izglītības iestāžu, vadītājus.

Pašvaldību likuma 10. panta pirmās daļas 10. punkts noteic, ka tikai dome var iecelt amatā un atbrīvot no amata pašvaldības iestāžu vadītājus.

Ogres novada pašvaldības (turpmāk – Pašvaldība) 2024. gada 27. jūnija saistošo noteikumu Nr. 25/2024 “Ogres novada pašvaldības nolikums” 47. punkts noteic, ka pašvaldības izpilddirektors pieņem darbā un atbrīvo no darba pašvaldības iestāžu vadītājus, pamatojoties uz attiecīgu domes lēmumu.

Pašvaldībā Ikšķiles vidusskolas direktora amatam saņemto pretendentu pieteikumu izvērtēšanu veica Pašvaldības Ikšķiles vidusskolas direktora amata pretendentu vērtēšanas komisija (turpmāk – komisija).

Saskaņā ar Ministru kabineta 2014. gada 19. augusta noteikumiem Nr. 496 „Kārtība un vērtēšanas nosacījumi valsts un pašvaldību izglītības iestāžu (izņemot augstskolas un koledžas) vadītāju un pašvaldības izglītības pārvalžu vadītāju amatu pretendentu atlasei” un Ogres novada pašvaldības 2014. gada 16. oktobra nolikumu “Ogres novada pašvaldības izglītības iestāžu vadītāju amatu pretendentu atlases konkursa nolikums” komisija pieņēma lēmumu Ikšķiles vidusskolas direktora amatam virzīt Vladimiru Samohinu.

Ņemot vērā komisijas priekšlikumu, Vladimira Samohina 2025. gada 23. aprīļa iesniegumu (reģistrācijas Nr. 2-4.5/436) un pamatojoties uz Pašvaldību likuma 10. panta pirmās daļas 10. punktu, Izglītības likuma 17. panta trešās daļas 2. punktu un Darba likuma 97. pantu,

**balsojot: ar 19 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Dace Veiliņa, Daiga Brante, Dainis Širovs, Dzirkstīte Žindiga, Egils Helmanis, Gints Sīviņš, Ilmārs Zemnieks, Indulis Trapiņš, Jānis Iklāvs, Jānis Kaijaks, Jānis Siliņš, Kaspars Bramanis, Rūdolfs Kudļa, Santa Ločmele, Valentīns Špēlis), "Pret" – 2 (Pāvels Kotāns, Toms Āboltiņš), "Atturas" – nav, "Nepiedalās" – nav**,

Ogres novada pašvaldības dome **NOLEMJ:**

1. Ar **2025. gada 12. augustu** turpināt darba tiesiskās attiecības ar **Vladimiru Samohinu** Ikšķiles vidusskolas direktora amatā, atbrīvojot viņu no Ķeguma vidusskolas direktora amata pienākumu pildīšanas 2025. gada 11. augustā (pēdējā diena).
2. **Uzdot** Ogres novada pašvaldības izpilddirektoram noslēgt vienošanos pie darba līguma ar Ķeguma vidusskolas direktoru Vladimiru Samohinu par darba tiesisko attiecību turpināšanu Ikšķiles vidusskolas direktora amatā, nosakot mēneša darba algas likmi atbilstoši normatīvo aktu un Ogres novada pašvaldības domes lēmumos noteiktajai kārtībai.
3. Kontroli par lēmuma izpildi uzdot Ogres novada pašvaldības domes priekšsēdētāja vietniekam.

(Sēdes vadītāja,

domes priekšsēdētāja E. Helmaņa paraksts)